KOMISSION DELEGOITU ASETUS (EU) 2021/652,

annettu 10 päivänä helmikuuta 2021,

delegoidun asetuksen (EU) 2017/891 muuttamisesta hedelmä- ja vihannesalan tuottajaorganisaatioiden toiminnan ja toimintaohjelmien osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 37 artiklan a alakohdan ii ja vi alakohdan, b alakohdan, c alakohdan i ja ii alakohdan sekä d alakohdan, 173 artiklan 1 kohdan f alakohdan, 223 artiklan 2 kohdan a alakohdan sekä 231 artiklan 1 kohdan,

sekä katsoo seuraavaa:

(1) Komission delegoidun asetuksen (EU) 2017/891 (2) II osastossa vahvistetaan säännöt, jotka koskevat hedelmä- ja vihannesalan tuottajaorganisaatioiden toimintaa ja toimintaohjelmia.

(2) Jäsenvaltiot voivat sallia, että tuottajaorganisaatiot ulkoistavat joitakin toimintoja. Joissakin jäsenvaltioissa tuottajaorganisaatiot ovat isoja yrityksiä, joilla usein on monia tytäryritystasoja. Ulkoistamista koskevat säännökset olisi sen vuoksi muotoiltava uudestaan, jotta ne koskisivat myös sellaisia tilanteista, joissa toimintoja ulkoistetaan tuottajaan läheisesti liittyville yksiköille.

(3) Sienten tuotanto ei enää viime vuosina ole rajoittunut Agaricus-suvun lajikkeisiin. Sienten tuotantoon erikoistuneet tuottajaorganisaatiot tuottavat myös muita viljeltyjen sienten lajikkeita, kuten Pleurotus, Shiitaké ja Agrocybe, mikä kuvastaa markkinoiden tarpeita ja kuluttajien odotuksia. Jalostettaviksi tarkoitettujen sienten kaupan pidetyn tuotannon arvon laskentaperustetta koskevien säännösten soveltamisalaa olisi sen vuoksi laajennettava kattamaan useampia viljeltyjen sienten lajikkeita.

(4) Hedelmä- ja vihannesalan tukijärjestelmä sisällytetään tulevaa yhteistä maatalouspolitiikkaa (YMP) koskevien komission lainsäädäntöehdotusten mukaisesti jäsenvaltioiden tuleviin YMP:n strategiasuunnitelmiin. Siihen asti kun kyseiset ehdotukset hyväksytään, sovelletaan Euroopan parlamentin ja neuvoston asetusta (EU) 2020/2220 (3), jossa vahvistetaan eräät siirtymäsäännökset vuosien 2021 ja 2022 osalta. Jotta kyseinen tukijärjestelmä voitaisiin sisällyttää sujuvasti tulevaan YMP:aan, nykyisten hedelmä- ja vihannesalan toimintaohjelmien, joiden viiden vuoden enimmäiskesto ei ole vielä päättynyt, voimassaoloa saa jatkaa ainoastaan 31 päivään joulukuuta 2022. Lisäksi uusia hedelmä- ja vihannesalan toimintaohjelmia saa hyväksyä enintään kolmen vuoden ajaksi. Koska kyseisten toimintaohjelmien on oltava kansallisen strategian mukaisia, jäsenvaltioiden olisi sallittava pidentää kansallisten strategioidensa voimassaoloa 31 päivään joulukuuta 2025.

(5) Tuotannon vähenemisen vuoksi joissakin tapauksissa saadut vakuutuskorvaukset voidaan ottaa huomioon kaupan pidetyn tuotannon arvon laskennassa. On asianmukaista täsmentää, milloin vakuutuskorvaus on otettava huomioon, eli silloin kun lasketaan kaupan pidetyn tuotannon arvoa 12 kuukauden viitekaudella, jonka aikana vakuutuskorvaus on tosiasiallisesti maksettu.

(6) Toimintaohjelmissa aiheutuvista menoista ovat tukikelpoisia ainoastaan tosiasiallisesti aiheutuvat menot. Toimintaohjelmissa toteutettuihin toimiin ja toimenpiteisiin liittyvien menojen tarkastamiseksi ja hyväksymiseksi kiinteiden määrien, yksikkökustannustaulukoiden ja kertasummien käyttö jäsenvaltioissa olisi yhdenmukaistettava maaseudun kehittämisohjelmia koskevien sääntöjen kanssa.

(7) Delegoidun asetuksen (EU) 2017/891 II osaston III luvussa esitetään kriisinehkäisy- ja kriisinhallintatoimenpiteisiin, muun muassa markkinoiltapoistoihin, sovellettavat säännöt. Euroopan tilintarkastustuomioistuin ilmaisi 5 päivänä joulukuuta 2019 annetussa erityiskertomuksessa nro 23/2019 ”Viljelijöiden tulojen vakauttaminen: välinevalikoima on kattava, mutta välineiden vähäiseen käyttöön ja liiallisiin korvauksiin on puututtava” (4) olevansa huolestunut mahdollisista liiallisista korvauksista eräiden hedelmä- ja vihannesalan markkinoiltapoistamisjärjestelmän osatekijöiden ja erityisesti markkinoilta poistetuista tuotteista jalostettujen tuotteiden osalta. Euroopan tilintarkastustuomioistuin suosittelee, että hedelmä- ja vihannesjalosteiden ilmaisjakelua varten toteutetulle markkinoiltapoistolle vahvistettaisiin unionin taloudellisen tuen enimmäismäärä mahdollisten liiallisten korvausten estämiseksi. Säännöksissä, jotka koskevat tukea hedelmä- ja vihannesjalosteiden ilmaisjakelua varten toteutetuille markkinoiltapoistoille, olisi sen vuoksi tehtävä selväksi, että jalostajille suoritettavilla maksuilla tulee korvata vain jalostuskustannukset, eikä liiallisia korvauksia saisi maksaa.

(8) Sääntöjä, jotka koskevat tukea markkinoiltapoistoihin, joihin sovelletaan viiden prosentin enimmäisosuutta kaupan pidetyn tuotannon määrästä, olisi täsmennettävä.

(9) Ottaen huomioon, että nykyisiä välineitä on tärkeä virtaviivaistaa, yksinkertaistaa, koordinoida paremmin ja täydentää tarvittaessa uusilla toimilla, satovakuutustoimien täytäntöönpanoa koskevat säännökset olisi yhdenmukaistettava maaseudun kehittämisohjelmia koskevien sääntöjen kanssa.

(10) Jotta ohjaus kriisinehkäisy- ja kriisinhallintatoimenpiteenä houkuttelisi enemmän käyttäjiä, ohjaustoimenpiteiden vastaanottajaa koskevia tukikelpoisuusedellytyksiä olisi höllennettävä.

(11) Tuottajaorganisaation on arvioitava toimintaohjelmansa täytäntöönpano. Koska komission täytäntöönpanoasetuksen (EU) 2017/892 (5) 24 artikla on korvattu, viittaus kyseiseen olisi poistettava delegoidussa asetuksessa (EU) 2017/891 säädetyistä arviointikertomusta koskevista säännöistä.

(12) Eräät siirtymäsäännökset ovat vanhentuneita, ja ne olisi poistettava.

(13) Delegoidun asetuksen (EU) 2017/891 55 artiklan mukaan jäsenvaltioiden on ilmoitettava komissiolle hedelmien ja vihannesten tuottajahintojen todettu painotettu keskihinta, joka vastaa mainitun asetuksen liitteessä VI täsmennettyjä tuotetyyppejä ja -lajikkeita sekä kokoluokkia ja tarjontamuotoja. Kyseisessä liitteessä esitetyt tuotetyyppiä/lajiketta, tarjontamuotoa/kokoluokkaa sekä edustavia markkinoita koskevat tiedot olisi markkinatilanteen kuvastamiseksi päivitettävä tomaattien ja omenoiden osalta. Jotta delegoidussa asetuksessa (EU) 2017/891 säädetty hintailmoitusjärjestelmä saataisiin mahdollisimman yhdenmukaiseksi komission täytäntöönpanoasetuksessa (EU) 2017/1185 (6) vahvistettujen säännösten kanssa, luettelo tuotteista, joiden hinnat jäsenvaltioiden on ilmoitettava viikoittain komissiolle, olisi karsittava 32 tuotteesta 16 tuotteeseen. Tällainen 16 tuotteen karsittu luettelo olisi sama kuin delegoidun asetuksen (EU) 2017/891 liitteessä IV vahvistettu tuoteluettelo. Lisäksi Yhdistynyt kuningaskunta olisi poistettava edustavien markkinoiden luettelosta.

(14) Sen vuoksi delegoitua asetusta (EU) 2017/891 olisi muutettava,

ON HYVÄKSYNYT TÄMÄN ASETUKSEN:

1 artikla Delegoidun asetuksen (EU) 2017/891 muuttaminen Muutetaan delegoitu asetus (EU) 2017/891 seuraavasti: 1) Muutetaan 13 artikla seuraavasti: a) lisätään 1 kohtaan alakohta seuraavasti: ”Asetuksen (EU) N:o 1308/2013 155 artiklan soveltamiseksi ilmaisu ”tytäryritys” tarkoittaa mitä tahansa tytäryhtiöketjun yksikköä. Jäsenvaltio voi kuitenkin evätä toiminnan ulkoistamisen jollekin tytäryhtiöketjun yksikölle.” b) korvataan 2 kohta seuraavasti: ”2. Jonkin toiminnan ulkoistavalla tuottajaorganisaatiolla on oltava kyseisen toiminnan suorittamisesta kirjallinen kaupallinen järjestely toisen yksikön kanssa, joista yksi tai useampi voi myös olla jäsen tai tytäryhtiö tai tytäryhtiöketjun yksikkö; järjestely on tehtävä sopimuksena, yhteisymmärryksenä tai pöytäkirjana. Tuottajaorganisaatio on vastuussa kyseisen toiminnon suorittamisen varmistamisesta sekä toiminnon suorittamiseen liittyvän kaupallisen järjestelyn kokonaishallinnasta ja -valvonnasta. Toiminta katsotaan kuitenkin tuottajaorganisaation toteuttamaksi, jos sen toteuttaa tuottajaorganisaatioiden yhteenliittymä tai osuuskunta, jonka jäsenet ovat puolestaan osuuskuntia, joiden jäsen tuottajaorganisaatio on, tai tytäryritys tai tytäryhtiöketjun yksikkö, joka täyttää 22 artiklan 8 kohdassa tarkoitetun 90 prosentin vaatimuksen.” 2) Muutetaan 22 artikla seuraavasti: a) korvataan 2 kohdan f alakohta seuraavasti: ”f) 70 prosenttia säilöttyjen Agaricus bisporus -herkkusienien ja muiden suolaveteen säilöttyjen viljeltyjen sienien osalta;” b) korvataan 10 kohta seuraavasti: ”10. Jos tuotanto vähenee luonnonkatastrofin, sääolojen, eläin- tai kasvitautien tai tuholaisten vuoksi, mahdolliset vakuutuskorvaukset, jotka saadaan näistä syistä III luvun 7 jaksossa tarkoitettujen satovakuutustoimien tai tuottajaorganisaation tai sen tuottajajäsenten hallinnoimien vastaavien toimien yhteydessä, voidaan sisällyttää sen 12 kuukauden viitekauden, jonka aikana vakuutuskorvaus on tosiasiallisesti maksettu, kaupan pidetyn tuotannon arvoon.” 3) Lisätään 27 artiklaan 6 kohta seuraavasti: ”6. Jäsenvaltio voi päättää pidentää kansallisen strategiansa voimassaoloa 31 päivään joulukuuta 2025. Jäsenvaltion on ilmoitettava pidentämispäätöksestä komissiolle.” 4) Korvataan 31 artiklan 2 kohta seuraavasti: ”2. Toimintaohjelmissa aiheutuvista menoista ovat tukikelpoisia ainoastaan tosiasiallisesti aiheutuvat menot. Jäsenvaltiot voivat kuitenkin vahvistaa kiinteitä vakiomääriä, yksikkökustannustaulukoita tai kertasummia, paitsi kun kyse on kriisinehkäisy- ja kriisinhallintatoimenpiteisiin liittyvistä menoista. Lisäksi jäsenvaltio voi päättää käyttää eriytettyjä kiinteitä vakiomääriä, yksikkökustannustaulukoita tai kertasummia ottaakseen huomioon alueelliset tai paikalliset erityispiirteet.” 5) Muutetaan 45 artikla seuraavasti: a) lisätään 1 kohtaan alakohta seuraavasti: ”Hedelmä- ja vihannesjalosteiden ilmaisjakelua varten markkinoilta poistettujen tuotteiden täytäntöönpanoasetuksen (EU) 2017/892 16 ja 17 artiklassa sekä mainitun asetuksen liitteissä IV ja V tarkoitettujen kuljetus-, lajittelu- tai pakkauskustannusten summa, joka lisätään tässä kohdassa ja tämän artiklan 2 kohdassa tarkoitetuille markkinoiltapoistoille myönnettävän tuen enimmäismäärään, ei saa olla suurempi kuin asianomaisen jalostetun tuotteen keskimääräinen tuottajaorganisaatiosta-markkinahinta tai jalostajalta-markkinahinta edeltävinä kolmena vuotena.” b) korvataan 2 kohta seuraavasti: ”2. Tietyn tuottajaorganisaation tietyn tuotteen markkinoilta poistetun osuuden on tiettynä vuonna oltava seuraavan mukainen: a) se saa olla enintään 10 prosenttia asianomaisen tuottajaorganisaation edeltävien kolmen vuoden aikana kaupan pitämän tuotannon keskimääräisestä määrästä; ja b) kolmen peräkkäisen vuoden prosenttiosuuksien summa saa olla yhteensä enintään 15 prosenttia, kun lisätään a alakohdan mukaisesti kuluvalle vuodelle laskettu osuus ja edeltävien kahden vuoden markkinoiltapoisto-osuudet, jotka on laskettu asianomaisen tuottajaorganisaation noiden kahden edellisvuoden aikana kaupan pitämän tuotannon määrän perusteella. Jos kaupan pidetyn tuotannon määrää koskevia tietoja ei ole saatavilla joltakin tai miltään edeltävältä vuodelta, käytetään sitä kaupan pidetyn tuotannon määrää, jonka osalta tuottajaorganisaatio on hyväksytty. Kyseisessä markkinoiltapoisto-osuudessa ei kuitenkaan oteta huomioon määriä, jotka poistetaan markkinoilta jollain asetuksen (EU) N:o 1308/2013 34 artiklan 4 kohdassa tarkoitetulla tavalla tai millä tahansa muulla jäsenvaltion tämän asetuksen 46 artiklan 2 kohdan mukaisesti hyväksymällä tavalla.” 6) Korvataan 51 artiklan 2 kohta seuraavasti: ”2. Jäsenvaltiot voivat myöntää toimintarahastosta tukea saavien satovakuutustoimien tukemiseksi kansallista lisärahoitusta. Satovakuutukseen osoitettavan julkisen tuen kokonaismäärä saa kuitenkin olla enintään 80 prosenttia vakuutusmaksuista, jotka tuottaja on maksanut menetysten varalta.” 7) Korvataan 51 a artiklan 3 kohta seuraavasti: ”3. Ohjaustoimenpiteiden vastaanottajan on oltava hyväksytty tuottajaorganisaatio, tuottajaryhmä, yksittäinen tuottaja tai tuottajaorganisaatioon tai tuottajaorganisaatioiden yhteenliittymään kuulumaton tuottaja.” 8) Korvataan 57 artiklan 3 kohdan ensimmäinen alakohta seuraavasti: ”Arviointi on tehtävä toimintaohjelman toiseksi viimeisenä toteutusvuonna annettavana raporttina.” 9) Kumotaan 80 artiklan 2 ja 3 kohta. 10) Muutetaan liitteet II, III ja VI tämän asetuksen liitteen mukaisesti.

2 artikla Voimaantulo Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä helmikuuta 2021. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) Komission delegoitu asetus (EU) 2017/891, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä hedelmä- ja vihannesalan sekä hedelmä- ja vihannesjalostealan osalta, Euroopan parlamentin ja neuvoston asetuksen (EU) N:o 1306/2013 täydentämisestä mainituilla aloilla sovellettavien seuraamusten osalta ja komission täytäntöönpanoasetuksen (EU) N:o 543/2011 muuttamisesta (EUVL L 138, 25.5.2017, s. 4).

(3) Euroopan parlamentin ja neuvoston asetus (EU) 2020/2220, annettu 23 päivänä joulukuuta 2020, tiettyjen siirtymäsäännösten vahvistamisesta Euroopan maaseudun kehittämisen maatalousrahaston (maaseuturahasto) ja Euroopan maatalouden tukirahaston (maataloustukirahasto) tukea varten vuosina 2021 ja 2022 sekä asetusten (EU) N:o 1305/2013, (EU) N:o 1306/2013 ja (EU) N:o 1307/2013 muuttamisesta varojen ja soveltamisen osalta vuosina 2021 ja 2022 ja asetuksen (EU) N:o 1308/2013 muuttamisesta varojen ja tällaisen tuen jakamisen osalta vuosina 2021 ja 2022 (EUVL L 437, 28.12.2020, s. 1).

(4) ECA SR 23/2019 – Viljelijöiden tulojen vakauttaminen: välinevalikoima on kattava, mutta välineiden vähäiseen käyttöön ja liiallisiin korvauksiin on puututtava – https://www.eca.europa.eu/en/Pages/DocItem.aspx?did=52395

(5) Komission täytäntöönpanoasetus (EU) 2017/892, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmä- ja vihannesalan sekä hedelmä- ja vihannesjalostealan osalta (EUVL L 138, 25.5.2017, s. 57).

(6) Komission täytäntöönpanoasetus (EU) 2017/1185, annettu 20 päivänä huhtikuuta 2017, Euroopan parlamentin ja neuvoston asetusten (EU) N:o 1307/2013 ja (EU) N:o 1308/2013 soveltamista koskevista yksityiskohtaisista säännöistä komissiolle toimitettavien tietojen ja asiakirjojen tiedoksiantamisen osalta sekä useiden komission asetusten muuttamisesta ja kumoamisesta (EUVL L 171, 4.7.2017, s. 113).